REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/246-17

15. novembar 2017. godine

B e o g r a d

ZAPISNIK

SA 35. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 15. NOVEMBRA 2017. GODINE

Sednica je počela u 12,05 časova.

 Sednici je predsedavao dr Aleksandar Martinović, predsednik Odbora.

Sednici su prisustvovali članovi Odbora: Aleksandar Marković, Dušica Stojković, Marko Zeljug, Đorđe Milićević, Nemanja Šarović (pristupio sednici nakon utvrđivanja dnevnog reda a napustio sednicu u toku razmatranja druge tačke dnevnog reda), Branka Stamenković, Branimir Jovanović i Momo Čolaković.

Sednici su prisustvovali i zamenici članova Odbora: Vera Jovanović, zamenik Darka Laketića, Vesna Rakonjac, zamenik Veroljuba Matića, Dragana Barišić, zamenik Katarine Rakić, Milorad Mirčić, zamenik Vojislava Šešelja (napustio sednicu u toku razmatranja druge tačke dnevnog reda) i Vojislav Vujić, zamenik Petra Petrovića.

Sednici je prisustvovao i narodni poslanik Srđan Nogo (pristupio sednici u toku razmatranja prve tačke dnevnog reda).

Sednici nisu prisustvovali članovi Odbora: Darko Laketić, Veroljub Matić, Katarina Rakić, Vojislav Šešelj, Goran Ćirić, Petar Petrović, Nenad Konstantinović i Nenad Čanak.

Predsednik Odbora je obrazložio da je sednicu sazvao u roku kraćem od roka predviđenog članom 72. stav 2. Poslovnika Narodne skupštine, imajući u vidu da je dopisom Ministarstva finansija, svim budžetskim korisnicima dat rok da do 15. novembra dostave predloge finansijskih planova za narednu budžetsku godinu.

 Na predlog predsednika, u skladu sa članom 125. stav 2. Poslovnika, Odbor je većinom glasova utvrdio sledeći

D n e v n i r e d:

1. Utvrđivanje predloga skupštinskog budžeta za 2018. godinu (03 Broj: 400-3477/17 od 13. novembra 2017. godine);
2. Razmatranje zahteva Maje Pejčić, člana Republičke izborne komisije, za davanje mišljenja za vršenje druge javne funkcije (21 Broj: 02-3267/17 od 3. novembra 2017. godine).

**Prva tačka dnevnog reda**: Utvrđivanje predloga skupštinskog budžeta za 2018. godinu

Predsednik Odbora je upoznao članove i zamenike članova Odbora da je finansijska samostalnost Narodne skupštine utvrđena Zakonom o Narodnoj skupštini, koji u članu 64. propisuje da Narodna skupština samostalno utvrđuje i raspolaže sredstvima za njen rad. Podsetio je da je članom 65. Zakona propisano da generalni sekretar Narodne skupštine priprema predlog skupštinskog budžeta u skladu sa zakonom i Poslovnikom i podnosi ga Odboru koji utvrđuje predlog skupštinskog budžeta radi dostavljanja Ministarstvu finansija na mišljenje. Takođe, naveo je da su u materijalu uz predlog skupštinskog budžeta dostavljeni i: dopis Ministarstva finansija od 9. novembra 2017. godine sa Uputstvom za pripremu budžeta Republike Srbije za 2018. godinu, sa projekcijama za 2018. 2019. i 2020. godinu; Instrukcija za obezbeđivanje iznosa sufinansiranja projekata koji se finansiraju iz finansijske pomoći Evropske unije i Zaključak Republičke izborne komisije o usvajanju Predloga finansijskog plana Komisije za 2018. godinu, radi uključivanja u predlog skupštinskog budžeta za 2018. godinu.

U diskusiji su učestvovali: Milorad Mirčić, Branka Stamenković, Nemanja Šarović, Momo Čolaković i Srđan Nogo.

Tokom diskusije, izneta je primedba koja se odnosi na kratak rok u kome je članovima Odbora dostavljen materijal na razmatranje; na odsustvo predstavnika predlagača na sednici zbog čega su članovi uskraćeni da dobiju dodatna pojašnjenja; da dostavljeni predlog ne sadrži projektovane troškove za rad svih odbora, već samo pojedinih, kao i primedbe na aktivnosti Radne grupe za izradu predloga kodeksa ponašanja narodnih poslanika. U vezi sa projektovanim sredstvima zbog sudskih postupaka po tužbama koje vode bivši narodni poslanici poslaničke grupe Srpska radikalna stranka, radi isplate dnevnica i regresa za korišćenje godišnjeg odmora u periodu od 2009. do 2012. godine, pojašnjeno je da oni odavno nisu više članovi Srpske radikalne stranke, kao i da je preporuka ove stranke bila da se ovakvi postupci ne vode.

Tokom diskusije, posebno je istaknuta potreba za poboljšanjem materijalnog položaja zaposlenih u Službi Narodne skupštine.

Na predlog predsednika, Odbor je većinom glasova, utvrdio Predlog skupštinskog budžeta za 2018. godinu u iznosu od 2.131.717.000 dinara, koji će biti dostavljen Ministarstvu finansija na mišljenje.

**Druga tačka dnevnog reda**: Razmatranje zahteva Maje Pejčić, člana Republičke izborne komisije, za davanje mišljenja za vršenje druge javne funkcije

Predsednik Odbora je obavestio članove i zamenike članova Odbora, da je Maja Pejčić, član Republičke izborne komisije, u skladu sa članom 28. stav 4. Zakona o Agenciji za borbu protiv korupcije, podnela zahtev za davanje pozitivnog mišljenja da uz vršenje navedene funkcije vrši i funkciju predstavnika Republike Srbije kao osnivača Društva sa ograničenom odgovornošću za pružanje ugostiteljsko hotelijerskih usluga „Slavija“ Beograd u Skupštini Društva, koji vrši ovlašćenja predsednika Skupštine.

U diskusiji su učestvovali: Nemanja Šarović, Branka Stamenković, Milorad Mirčić i Srđan Nogo.

Tokom diskusije polemisalo se da li u konkretnom slučaju postoji potreba da se razmatra podneti zahtev; da vršenje više javnih funkcija treba da bude izuzetak u skladu sa zakonom, a ne pravilo; da je potrebno zatražiti od Agencije za borbu protiv korupcije informaciju o tome kako je Agencija odlučivala po zahtevima koje je Odbor do sada razmatrao i na koje je dao mišljenja.

Na predlog predsednika, Odbor je većinom glasova (član Đorđe Milićević je glasao u skladu sa članom 125. stav 2. Poslovnika) dao pozitivno mišljenje da Maja Pejčić, uz vršenje funkcije člana Republičke izborne komisije, može da vrši i funkciju predstavnika Republike Srbije kao osnivača Društva sa ograničenom odgovornošću za pružanje ugostiteljsko hotelijerskih usluga „Slavija“ Beograd u Skupštini Društva, koji vrši ovlašćenja predsednika Skupštine.

Sednica je završena u 13,15 časova.

Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

Svetlana Dedić dr Aleksandar Martinović